Z A P I S N I K

Sa 18. sjednice Općinskog vijeća Općine Starigrad održane dana 13. ožujka 2024. godine s početkom u 14:30 sati u vijećnici Općine Starigrad. Predsjednik Općinskog vijeća otvara 18. sjednicu.

Prisutni vijećnici/ce: Marko Marasović, Marijan Čavić, Višeslav Jure Dokoza, Dragan Bucić, Višnja Vukić, Jole Petričević, Marina Vukić, Maja Milovac.

Odsutni vijećnici/ce: Ana Marija Krapić.

Ostali prisustvovali: načelnik Marin Čavić, pročelnica Marina Milovac i voditeljice odsjeka Anita Milovac u svojstvu zapisničara.

Predsjednik Općinskog vijeća utvrđuje da u vijećnici imamo prisutne i goste, te moli gosta da dođe i predoči njemu dokument da vidi tko je od gostiju jer imamo jednog gosta koji ima zahtjev i potvrdu da može prisustvovati, a drugi ne može i misli da osoba koja je u vijećnici nema pravo prisustva na ovoj sjednici i moli navedenu osobu da napusti vijećnicu ili će u protivnom zaustaviti sjednicu dok se ne steknu uvjeti za rad. Gost navodi da ima pravo biti u vijećnici, da se ne može nekome dati nekome ne i da je on uredno poslao zahtjev na vrijeme i da ga se diskreditira i ima pravo da ne napusti sjednicu, a da predsjednik ima pravo zvati policiju. Predsjednik Općinskog vijeća navodi da će tako i biti i da prekida sjednicu radi poziva i obavijesti policiji i navodi da je navedeni gost obaviješten putem maila da je dostavio zahtjev koji nije po poslovniku tako da ne može biti prisutan na sjednici vijeća i zaustavlja sjednicu na 10 minuta u 14:32 h.

Sjednica Općinskog vijeća se nastavlja u 15:07 h kada su se stekli uvjeti za rad nakon izlaska policije na teren utvrđivanjem kvoruma: predsjednik konstatira da je na sjednici prisutno 8 od 9 vijećnika. Uz poziv je dostavljen prijedlog dnevnog reda i predsjednik čita dnevni red. Vijećnik Višeslav Jure Dokoza podnio je prijedlog za dopunu Dnevnog reda koji je proslijeđen ostalim članovima Općinskog vijeća. Višeslav Jure Dokoza obrazlaže svoje dopune dnevnog reda gdje su 4 njegova zahtjeva i redom ih nabraja: 1.) usvajanje svih zahtjeva ŽDO koji zastupa RH o povratku svih čestica u vlasništvu RH koje su podnesene Općini Starigrad u svibnju, kolovozu, rujnu, listopadu, a o čemu je i donesen zaključak 22.12.2023. na 17. Sjednici Općinskog vijeća da će to žurno biti riješeno i znao je da je to farsa i neće biti riješeno i čak je skinuto sa dnevnog reda. Protestira i smatra da je kršenje njegovih vijećničkih prava da on dobiva materijale i poziv u ponedjeljak prije podne, 48 sati prije sjednice, a svi znaju da minimalno tri dana prije moraju biti dostavljeni i njemu se namjerno dostavljaju svega 2 dana prije ; 2.) da predsjednik Općinskog vijeća zbog napada na njega 07.01.2024. u crkvi u Selinama podnese neopozivu ostavku zbog čega će biti i sankcioniran od strane nadležnih državnih institucija i navodi pod kojim se brojem postupak vodi i tko ga vodi i u kojoj je fazi i tu su uključene i sve druge državne institucije i zbog toga jer je u nespojivosti sa počinjenjem brojnih drugih kaznenih djela o čemu se očitovala Policijska uprava Zadarska krim služba koja je poslala dopise Općini Starigrad sa zahtjevom za dostavom dokumentacije i nespojivosti obnašanja dužnosti predsjednika općinskog vijeća i njegove supruge Ane Prstec Marasović koja je ravnateljica općinskog vrtića što je nespojivo i nezakonito. Predsjednik navodi da mu je vrijeme isteklo i da je iskoristio svoje 2 minute te daje zahtjev za dopunu Dnevnog reda vijećnika Višeslava Jure Dokoze na glasovanje – 1 glas Za (Višeslav Jure Dokoza) i 7 glasova Protiv. Zahtjevi se odbijaju.

Predsjednik daje prijedlog Dnevnog reda koji je pročitan i dostavljen sa materijalima za vijeće na raspravu i glasovanje, te je usvojen većinom glasova – 7 Za i 1 Protiv (Višeslav Jure Dokoza).

Za sjednicu je utvrđen slijedeći:

DNEVNI RED

1. Usvajanje Zapisnika sa 17. sjednice Općinskog vijeća Općine Starigrad
2. Aktualno
3. Polugodišnje izvješće o radu načelnika Općine Starigrad za razdoblje 01.07.-31.12.2023. godine
4. Odluka o usvajanju godišnjeg izvještaja o izvršenju Proračuna Općine Starigrad za 2023. godinu
5. Odluka o usvajanju Izvješća o izvršenju Programa građenja komunalne infrastrukture za 2023. g.
6. Odluka o usvajanju Izvješća o izvršenju Programa održavanja komunalne infrastrukture za 2023. g.
7. Odluka o usvajanju Izvješća o izvršenju Programa javnih potreba u sportu za 2023. g.
8. Odluka o usvajanju Izvješća o izvršenju Programa javnih potreba u kulturi za 2023. g.
9. Odluka o usvajanju Izvješća o izvršenju Programa javnih potreba u školstvu, predškolskom odgoju i naobrazbi Općine Starigrad u 2023. g.
10. Odluka o usvajanju Izvješća o izvršenju Programa socijalne skrbi Općine Starigrad za 2023. g.
11. Odluka o usvajanju izvješća o izvršenju Programa korištenja naknade za zadržavanje nezakonito izgrađenih zgrada u prostoru za 2023. godinu
12. Suglasnost na godišnji izvještaj o izvršenju Financijskog plana DV Osmjeh za 2023. godinu
13. Plan upravljanja pomorskim dobrom na području Općine Starigrad za razdoblje 2024.-2028.
14. Izvješće o stanju zaštite od požara i provedbe godišnjeg provedbenog plana unapređenja zaštite od požara na području Općine Starigrad za 2023. godinu
15. Odluka o osnivanju i izdavanju Službenog glasnika Općine Starigrad
16. Odluka o osnivanju Savjeta mladih Općine Starigrad
17. Odluka o davanju suglasnosti za pripajanje isporučitelja vodnih usluga na uslužnom području 30. trgovačkom društvu Vodovod d.o.o. za usluge opskrbe pitkom vodom
18. Odluka o visini jediničnog iznosa zakupnine na turističkom zemljištu na kojem su izgrađeni hoteli i turistička naselja
19. Odluka o izmjeni Odluke o koeficijentima za obračun plaće službenika i namještenika u Jedinstvenom upravnom odjelu Općine Starigrad
20. Odluka o plaći i drugim pravima dužnosnika u Općini Starigrad
21. Odluka o visini plaće direktora društva Argyruntum d.o.o.
22. Zamolbe

**Ad.1). Usvajanje zapisnika sa 17. sjednice Općinskog vijeća Općine Starigrad**

Zapisnik sa prethodne sjednice stavljen je na primjedbe. Vijećnik Višeslav Jure Dokoza navodi da je zapisnik friziran i smanjen i sužen i ne zna se tko je što pričao, pitao ili diskutirao i da se to namjerno radi da se ne zna za one koji to čitaju, gledaju ili slušaju tko što zapravo zastupa i naravno da će glasovati protiv ovog zapisnika i nedopustivo je da se niti malo pod niti jednom točkom ne stavi tko što govori, tko što traži. To je ciljano i tako se ne vodi pismeni zapisnici i to nije u skladu sa zakonom i poslovnikom i to čini zapravo i kazneno djelo s obzirom da se time prikriva svaka odluka. Ostali nitko nema primjedbe na zapisnik. Zapisnik je potvrđen većinom glasova – 7 glasova Za, 1 Protiv (Višeslav Jure Dokoza). Predsjednik navodi da je zapisnik samo sažeti dio sjednice koja ima tonski snimak i zapisnik će i dalje biti slan na ovakav način – kao sažetak sjednice.

**Ad.2). Aktualno**

15:16 h predsjednik Općinskog vijeća otvara točku aktualno i navodi da će on započeti pa potom dati riječ načelniku. Što se tiče dostave materijala vijećniku Višeslavu Juri Dokozi navodi da su materijali vijećniku dostavljeni u petak i da je ispred njega papir i da je vijećnik i nazvan i nije htio preuzeti materijale i to se ponavlja iz sjednice u sjednicu (1. opomena za vijećnika Višeslav Jure Dokoza – sada nema pravo govora). Nadalje se osvrće na optužbe vijećnika Višeslava Jure Dokoze želi upoznati ostale vijećnike sa tim. Vezano za napad u crkvi, napada nije bilo i vijećnik je više puta upozoren preko policije, medija i nakon sjednica da se ne dira u privatni život vijećnika. Mobitel je uzet i nikakvih prijetnji nije bilo. Mobitel je vraćen vijećniku i bio sam na saslušanju i on je meni u više navrata slao poruke zašto se vodi kazneni postupak protiv njega i već je na državnom odvjetništvu radi slanja prijetećih poruka i to je to što se toga tiče. Što se tiče da ćemo mi nekoga smjenjivati, mi nećemo nikog smjenjivati po pitanju ovih točaka. Druga stvar, iz dnevnog reda ništa nije izbačeno kao što se navodi na njegovim papirima za dopunu dnevnog reda koji su proslijeđeni vijećnicima i što se toga tiče tu nema nikakvog skrivanja. To je ukratko od mene čisto da se snimi kad se izlazi javno prema novinarima i govore klevete i laži i da se zna što je stvarna istina. Potom daje riječ načelniku.

Načelnik Marin Čavić daje izvješće o aktualnostima od zadnje sjednice: odvijaju se radovi na Središnjem obalnom pojasu prema planu i do sezone bi trebala ova faza biti gotova i za taj smo projekt dobili sufinanciranje u iznosu od 250.000,00 EUR od nadležnog Ministarstva i prijavljeno je na natječaj i u ovoj godini; u tijeku su radovi na groblju u Selinama – izgradnja mrtvačnice i dodatne 22 grobnice i ide po dogovorenoj dinamici; najavljuje početak radova na uređenju dječjeg igrališta na Trgu Stjepana Radića na Bikariji s obzirom da je proveden postupak javne nabave i donesena odluka o odabiru i sada treba potpisati ugovor i taj projekt je sufinanciran sredstvima ruralnog razvoja preko natječaja LAG-a Bura; u tijeku je i postupak javne nabave za uređenje sportskog igrališta u Selinama gdje se dobiva nova podloga i ostala pripadajuća infrastruktura. Od ostalih aktivnosti: u tijeku su javna izlaganja vezano za katastarske izmjere na području Općine Starigrad; pred kraj godine donesen je program katastarskih izmjera za 2023. godinu koji se provodi sada kroz 2024. godinu gdje je DGU objavila javnu nabavu iz koje je vidljivo da je donesena odluka o odabiru i obuhvaća dijelove Općine Starigrad - Veliko Rujno i zaseoke u Tribanj. Općina je kao projektni partner zajedno sa gradom Zadrom i HCK GD Zadar prijavljena na javni poziv za program Zaželi koji se već dva puta odvijao na području Općine Starigrad kroz različite oblike i donesena je odluka o prihvaćenju projektni prijedlog i nakon potpisivanja ugovora započet će pružanje usluga u domaćinstvima za starije osobe većinom; u tijeku su već i pripreme za turističku sezonu u vidu uređenja plaža i ostalih komunalnih radova i u budućem razdoblju će se to intenzivirati.

Predsjednik postavlja pitanje vijećniku Višeslavu Juri Dokozi zašto ne prima vijećničku naknadu i u kakvom je odnosu sa Rudolfom Katićem? Višeslav Jure Dokoza odgovara da se on svoje vijećničke naknade od početka odrekao u korist liječenja Petre Adžić ali mu je račun još uvijek privremeno u blokadi i to nema veze jer da hoće može je primati ali nije htio ni od početka jer mu se tad Krste Ramić nasmijao misleći da se neće držati svoje riječi, ali ostao je pri tome i neće svoj stav mijenjati. Što se tiče drugi druge stvari Rudolf Katić i ja smo sumještani i nismo u krvnom srodstvu kao što su primjerice on i Krste Ramić ili Jure Tomić.

Predsjednik navodi da su se za pitanja javili Višeslav Jure Dokoza, Jole Petričević i Maja Milovac.

Višeslav Jure Dokoza: navodi da nije točno da nije napadnut u crkvi u Selinama i o tome postoji dokaz i vodi se kazneni postupak u državnom odvjetništvu u Zadru i odluka će biti donesena ovih dana. Što se tiče lažne kaznene prijave Marka Marasovića ona će biti odbačena. Što se tiče kaznene prijave koja je podnesena na krim policiju koja je podnijeta protiv svih članova zločinačke skupine i navodi da je Marin Čavić povjerenik za etiku, a ne načelnik i ima više pitanja za njega: Vezano za Središnji obalni pojas kako je moguće da nije projektom predviđen parking u tom dijelu odnosno zašto nema predviđenih parkirnih mjesta ispred crkve sv. Jure te zašto se već dvije i pol skoro tri godine nije sastajao odbor za imenovanje ulica i trgova? Načelnik odgovara da je glavnim projektom parking predviđen projektom na lokaciji ispod Dukića gdje je i sada, ali nije predviđen kod crkve sv. Jure jer tamo ide gat, šetnica i cesta tako da nema parkinga niti potrebe da tamo bude parking (2. opomena za vijećnika Višeslav Jure Dokoza). Još sam na zadnjoj sjednici rekao projekt je napravljen 2014. ili 2015. na temelju urbanističkog plana.

Maja Milovac: Zna li se shema za odvoz komunalnog otpada za sezonu, da li Čistoća ostaje pri ona dva odvoza kao prošlu sezonu? Imamo puno divljih odlagališta na području Općine i kako i kojom dinamikom se to rješava i može li se nešto napraviti da se smanji obujam toga otpada? Pitanje vezano za etičko povjerenstvo da li se trebalo formirati i kad ćemo to? Načelnik odgovara da se više puta sastajao sa Čistoćom na tu temu i opet ću, lani je postojala mogućnost trećeg odvoza otpada za pravne subjekte i slaže se da je potrebno pojačati odvoz otpada više od 2 puta tjedna, ali se boji da će to biti i veći problem kako ide vrijeme zbog radne snage i cijele operative. Sad bi trebao početi sa radom i CGO pa ćemo vidjeti što će i to značiti. Pokušat će saznati što više informacija, ali u ovom trenutku ne može se reći hoće li biti dva puta odvoz otpada. Što se tiče divljih odlagališta to se dešava u prostoru i neke stvari se mogu spriječiti na način koji rijetki koriste, a to je mogućnost da se besplatno odveze krupni otpad jedan put godišnje od strane Čistoće Zadar, ali ljudi to ne naručuju. Pokušat ćemo rješavati ta divlja odlagališta koja imamo kao i do sad da komunalno poduzeće to čisti i sanira. Djelomično rješenje biti će i uspostava Reciklažnog dvorišta. Što se tiče etičkog povjerenstva donesen je kodeks ponašanja članova Općinskog vijeća i za sada od ovlaštenih predlagača nismo dobili prijedlog za etičko povjerenstvo što ne znači da se ne može podnijeti prijedlog.

Jole Petričević: pitanja za načelnika - Mještanin A. M. Milina me ovlastio da pitam da li je određena lokacija za sportsku dvoranu, da li se nešto radilo po pitanju građevinske dozvole i da li se može pojasniti kakva je situacija? U kojoj je fazi projekt vodovod zapad? Lokacija Vatrogasnog doma predviđena kod Jazina nije dobra i treba nova lokacija i da li se o tome razgovaralo unutar Općine i nadležnih tijela – osim prijedloga da se premjesti na drugu lokaciju sad je i dodatno prijedlog da moramo na istoj lokaciji rješavati vatrogasni dom i komunalno poduzeće jer bi trebalo izaći iz ovih prostora i biti na tehničkoj lokaciji i to sigurno nisu Jazine jer imamo takvih prostora. Nadalje, sugestija grobnice se ne bi trebale prodavati nerezidentima odnosno ljudima koji nisu prijavljeni kod nas jer mi po privilegiranoj i subvencioniranoj cijeni od 2.000,00 EUR prodajemo grobnice koje vrijede 15-ak tisuća EUR. Ako žele kupiti za njih bi trebala biti komercijalna cijena. Konstatacija i pitanja za vijećnika Višeslava Juru Dokozu: Vi ste vijećnik i ne smijete razgovarati o tome da naše, od svih mještana, privatno zemljište koje se nalazi na Velebitu gdje su naše stare kuće nitko pa ni Općina ne smije razgovarati u ime vlasnika da se to preda bilo kome pa ni RH. To je naše privatno zemljište i sad kad je u tijeku izrada zemljišnih knjiga i ide snimka Rujna. Vijećnik Dokoza prijeti nama koji glasamo drugačije i koji zagovaramo drugo. Lupili smo glavom o zid u Tribnju kad je ispalo da ono što ODO ili DORH traži da su tamo ljudima kuće i da tamo ljudi žive – koliko se meni čini mi bi trebali predati naše zemljište kao da smo mi krivi što tamo nema zemljišnih knjiga. Sad je došla situacija da bi se moglo to riješiti u neko dogledno vrijeme. Znači ni Općina ni vijećnik Dokoza nema pravo raspravljati o tome jer je to naše privatno vlasništvo. Dalje, Višeslave Dokoza nemojte prijetiti i zastrašivati vijećnike jer vijećnik može na vijeću raspravljati i glasati kako on hoće. Nije kazneno djelo ako je netko glasao ovako ili onako na vijeću. Vijećnik može biti za, protiv ili suzdržan i da ne odgovara za to, a vi tu prijetite. Usput, išao sam u DORH pitati jeste li vi zaposlenik DORH-a jer ste tu dva, tri puta rekli da vi radite za DORH.

Načelnik odgovara da je dvorana predviđena u važećem urbanističkom planu ŠRC Kruškovac i za tu dvoranu je napravljen idejni projekt i finaliziran glavni projekt. To je dosta zahtjevan projekt i kroz dogledno vrijeme ću vam predstaviti obim i što ta dvorana znači. Za projekt vodovod zapad, govorimo o nastavku od Koića, je proces za građevinske dozvole u tijeku – prošao je poziv na uvidu u spis i dva jpt su dala neke nadopune i to bi se trebalo uskoro riješiti i nadam se da će uskoro biti građevinska dozvola ishodovana i onda ćemo to pokušati to realizirati kroz različite izvore financiranja u razgovoru sa Vodovodom. Slažem se da lokacija za Vatrogasni dom gledajući ukupno nije dobra i upravo u tom smjeru sam i sam razmišljao da bi trebali veći prostor da bi mogli i oni i komunalno poduzeće zajedno. Već sam vidio neke prostore što imamo na području Selina gdje bi dobili veću kvadraturu od ove sa kojom sad raspolažemo jer za komunalno poduzeće osim zatvorenog dijela ali nam i otvoreni dio gdje bi moglo biti neko otvoreno skladište. Što se tiče grobnica, dobivaju ih ljudi ili mještani koji imaju od tud porijeklo mada bi se mogli složiti da i ta cijena koja je formirana davno da jednostavno nije realna. U 15:41 h zatvara se točka aktualno.

**Ad.3). Polugodišnje izvješće o radu načelnika Općine Starigrad za razdoblje 01.07.-31.12.2023. godine**

Uvodno izlaganje podnio je načelnik i navodi da je navedeno izvješće dostavljeno kao dio materijala za današnju sjednicu. Točka dnevnog reda daje se na raspravu i glasovanje.

Općinsko vijeće Općine Starigrad, većinom glasova – 7 glasova Za i 1 Protiv (Višeslav Jure Dokoza), donijelo je

**Odluku**

o usvajanju polugodišnjeg izvješća o radu načelnika Općine Starigrad za razdoblje 01.07.-31.12.2023. godine

*Odluka čini sastavni dio Zapisnika.*

*U raspravi je sudjelovao: Višeslav Jure Dokoza.*

**Ad.4). Odluka o usvajanju godišnjeg izvještaja o izvršenju Proračuna Općine Starigrad za 2023. godinu**

Uvodno izlaganje podnio je načelnik: ukupni prihodi i primici u razdoblju od 01. siječnja do 31. prosinca 2023. godine ostvareni su u iznosu od 2.591.456,28 EUR, a ukupni rashodi i izdaci u izvještajnom razdoblju ostvareni su u iznosu od 2.487.494,10 EUR. Detaljno obrazloženje dostavljeno je svima kao dio materijala za sjednicu. Točka dnevnog reda daje se na raspravu i glasovanje.

Općinsko vijeće Općine Starigrad, većinom glasova – 7 glasova Za i 1 Protiv (Višeslav Jure Dokoza), donijelo je

**Odluku**

o usvajanju godišnjeg izvještaja o izvršenju Proračuna Općine Starigrad za 2023. godinu

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza i Jole Petričević.*

**Ad.5).** **Odluka o usvajanju Izvješća o izvršenju Programa građenja komunalne infrastrukture za 2023. g.**

Predsjednik daje uvodno izlaganje, program je sastavni dio izvršenja proračuna koji je usvojen. Daje odluku na raspravu i usvajanje.

Općinsko vijeće Općine Starigrad, većinom glasova – 7 glasova Za i 1 Protiv (Višeslav Jure Dokoza), donijelo je

**Odluku**

o usvajanju Izvješća o izvršenju Programa građenja komunalne infrastrukture za 2023. g.

*Odluka čini sastavni dio Zapisnika.*

*U raspravi je sudjelovao: Višeslav Jure Dokoza.*

**Ad.6). Odluka o usvajanju Izvješća o izvršenju Programa održavanja komunalne infrastrukture za 2023. g.**

Predsjednik daje uvodno izlaganje, program je sastavni dio izvršenja proračuna koji je usvojen. Daje odluku na raspravu i usvajanje.

Općinsko vijeće Općine Starigrad, većinom glasova bez rasprave – 7 glasova Za i 1 Protiv (Višeslav Jure Dokoza), donijelo je

**Odluku**

o usvajanju Izvješća o izvršenju Programa održavanja komunalne infrastrukture za 2023. g.

*Odluka čini sastavni dio Zapisnika.*

**Ad.7). Odluka o usvajanju Izvješća o izvršenju Programa javnih potreba u sportu za 2023. g.**

Predsjednik daje uvodno izlaganje, program je sastavni dio izvršenja proračuna koji je usvojen. Daje odluku na raspravu i usvajanje.

Općinsko vijeće Općine Starigrad, većinom glasova – 7 glasova Za i 1 Protiv (Višeslav Jure Dokoza), donijelo je

**Odluku**

o usvajanju Izvješća o izvršenju Programa javnih potreba u sportu za 2023. g.

*Odluka čini sastavni dio Zapisnika.*

*U raspravi je sudjelovao: Višeslav Jure Dokoza.*

**Ad.8). Odluka o usvajanju Izvješća o izvršenju Programa javnih potreba u kulturi za 2023. g.**

Predsjednik daje uvodno izlaganje, program je sastavni dio izvršenja proračuna koji je usvojen. Daje odluku na raspravu i usvajanje.

Općinsko vijeće Općine Starigrad, većinom glasova – 7 glasova Za i 1 Protiv (Višeslav Jure Dokoza), donijelo je

**Odluku**

o usvajanju Izvješća o izvršenju Programa javnih potreba u kulturi za 2023. g.

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza, Jole Petričević i Maja Milovac.*

**Ad.9). Odluka o usvajanju Izvješća o izvršenju Programa javnih potreba u školstvu, predškolskom odgoju i naobrazbi Općine Starigrad u 2023. g.**

Predsjednik daje uvodno izlaganje, program je sastavni dio izvršenja proračuna koji je usvojen. Daje odluku na raspravu i usvajanje.

Općinsko vijeće Općine Starigrad, većinom glasova bez rasprave – 7 glasova Za i 1 Protiv (Višeslav Jure Dokoza), donijelo je

**Odluku**

o usvajanju Izvješća o izvršenju Programa javnih potreba u školstvu, predškolskom odgoju i naobrazbi Općine Starigrad u 2023. g.

*Odluka čini sastavni dio Zapisnika.*

**Ad.10).** **Odluka o usvajanju Izvješća o izvršenju Programa socijalne skrbi Općine Starigrad za 2023. g.**

Predsjednik daje uvodno izlaganje, program je sastavni dio izvršenja proračuna koji je usvojen. Daje odluku na raspravu i usvajanje.

Općinsko vijeće Općine Starigrad, većinom glasova bez rasprave – 7 glasova Za i 1 Suzdržan (Višeslav Jure Dokoza), donijelo je

**Odluku**

o usvajanju Izvješća o izvršenju Programa socijalne skrbi Općine Starigrad za 2023. g.

*Zaključak čini sastavni dio Zapisnika.*

**Ad.11). Odluka o usvajanju izvješća o izvršenju Programa korištenja naknade za zadržavanje nezakonito izgrađenih zgrada u prostoru za 2023. godinu**

Predsjednik daje uvodno izlaganje, program je sastavni dio izvršenja proračuna koji je usvojen. Daje odluku na raspravu i usvajanje.

Općinsko vijeće Općine Starigrad, većinom glasova – 7 glasova Za i 1 Protiv (Višeslav Jure Dokoza), donijelo je

**Odluku**

o usvajanju izvješća o izvršenju Programa korištenja naknade za zadržavanje nezakonito izgrađenih zgrada u prostoru za 2023. godinu

*Odluka čini sastavni dio Zapisnika.*

*U raspravi je sudjelovao: Višeslav Jure Dokoza.*

**Ad.12). Suglasnost na godišnji izvještaj o izvršenju Financijskog plana DV Osmjeh za 2023. godinu**

Načelnik daje uvodno izlaganje. Točka dnevnog reda daje se na raspravu i glasovanje.

Općinsko vijeće Općine Starigrad, većinom glasova – 7 glasova Za i 1 Protiv (Višeslav Jure Dokoza), dalo je

**Suglasnost**

na godišnji izvještaj o izvršenju Financijskog plana DV Osmjeh za 2023. godinu

*Odluka čini sastavni dio Zapisnika.*

*U raspravi je sudjelovao: Višeslav Jure Dokoza.*

**Ad.13). Plan upravljanja pomorskim dobrom na području Općine Starigrad za razdoblje 2024.-2028.**

Načelnik daje uvodno izlaganje. U materijalima koji su dostavljeni vijećnicima greškom je prilikom printanja u članku 12. gdje su pobrojane djelatnosti plana koje se mogu obavljati na mikrolokacijama izostavljena je točka 11 koja glasi:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 11.. | Starigrad – Trg S. Radića | SD-11 | k.č. 5119 k.o. Starigrad | Zabavne i rekreacijske djelatnosti | Kopneni zabavni park za djecu (do 70 m2) | 1 | Do max 5 godina | 1 |

Načelnik navodi da je materijal koji je objavljen i dostavljen gdje treba potpun, samo se dogodila pogreška prilikom printanja materijala za vijećnike i predlaže da se materijal koji je dostavljen vijećnicima nadopuni točkom 11.Točka dnevnog reda daje se na raspravu i glasovanje.

Općinsko vijeće Općine Starigrad, većinom glasova – 7 glasova Za i 1 Suzdržan (Višeslav Jure Dokoza), donijelo je, sa nadopunom načelnika točke 11. u članku 12.

**Plan**

upravljanja pomorskim dobrom na području Općine Starigrad za razdoblje 2024.-2028.

*Plan čini sastavni dio Zapisnika.*

*U raspravi su sudjelovali: Višeslav Jure Dokoza i Jole Petričević.*

**Ad. 14). Izvješće o stanju zaštite od požara i provedbe godišnjeg provedbenog plana unapređenja zaštite od požara na području Općine Starigrad za 2023. godinu**

Načelnik daje uvodno izlaganje. Točka dnevnog reda daje se na raspravu i glasovanje.

Općinsko vijeće Općine Starigrad, većinom glasova – 7 glasova Za i 1 Protiv (Višeslav Jure Dokoza), donijelo je

**Izvješće**

o stanju zaštite od požara i provedbe godišnjeg provedbenog plana unapređenja zaštite od požara na području Općine Starigrad za 2023. godinu

*Izvješće čini sastavni dio Zapisnika.*

*U raspravi je sudjelovao: Višeslav Jure Dokoza.*

**Ad. 15). Odluka o osnivanju i izdavanju Službenog glasnika Općine Starigrad**

Načelnik daje uvodno izlaganje. Točka dnevnog reda daje se na raspravu i glasovanje.

Općinsko vijeće Općine Starigrad, jednoglasno je – 8 glasova Za, donijelo

**Odluku**

o osnivanju i izdavanju Službenog glasnika Općine Starigrad

*Odluka čini sastavni dio Zapisnika.*

*U raspravi je sudjelovao: Višeslav Jure Dokoza.*

**Ad. 16). Odluka o osnivanju Savjeta mladih Općine Starigrad**

Načelnik daje uvodno izlaganje. Točka dnevnog reda daje se na raspravu i glasovanje.

Općinsko vijeće Općine Starigrad, jednoglasno je – 8 glasova Za, donijelo

**Odluku**

o osnivanju Savjeta mladih Općine Starigrad

*Odluka čini sastavni dio Zapisnika.*

*U raspravi je sudjelovao: Višeslav Jure Dokoza.*

**Ad. 17). Odluka o davanju suglasnosti za pripajanje isporučitelja vodnih usluga na uslužnom području 30. trgovačkom društvu Vodovod d.o.o. za usluge opskrbe pitkom vodom**

Načelnik daje uvodno izlaganje. Točka dnevnog reda daje se na raspravu i glasovanje.

Općinsko vijeće Općine Starigrad, većinom glasova bez rasprave – 7 glasova Za i 1 Suzdržan (Višeslav Jure Dokoza), donijelo je

**Odluku**

o davanju suglasnosti za pripajanje isporučitelja vodnih usluga na uslužnom području 30. trgovačkom društvu Vodovod d.o.o. za usluge opskrbe pitkom vodom

*Odluka čini sastavni dio Zapisnika.*

**Ad. 18). Odluka o visini jediničnog iznosa zakupnine na turističkom zemljištu na kojem su izgrađeni hoteli i turistička naselja**

Načelnik daje uvodno izlaganje. Točka dnevnog reda daje se na raspravu i glasovanje.

*(16:23 h u vijećnicu ulazi gost koji kaže da kasni jer je imao sud. Predsjednik navodi da kasni na sjednicu i da je poslao zahtjev za sjednicu i traži od gosta osobnu iskaznicu da se identificira. On navodi da je Josip Buljat i pita li da ćemo tako službeno. Predsjednik odgovara službeno. Gost viče i izlazi iz vijećnice uz lupanje vrata).*

Općinsko vijeće Općine Starigrad, većinom glasova – 6 glasova Za i 2 Suzdržana (Jole Petričević i Višeslav Jure Dokoza), donijelo je

**Odluku**

o visini jediničnog iznosa zakupnine na turističkom zemljištu na kojem su izgrađeni hoteli i turistička naselja

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza, Jole Petričević i Maja Milovac.*

**Ad. 19). Odluka o izmjeni Odluke o koeficijentima za obračun plaće službenika i namještenika u Jedinstvenom upravnom odjelu Općine Starigrad**

Načelnik daje uvodno izlaganje. Točka dnevnog reda daje se na raspravu i glasovanje.

Općinsko vijeće Općine Starigrad, većinom glasova – 7 glasova Za i 1 Suzdržan (Višeslav Jure Dokoza), donijelo je

**Odluku**

o izmjeni Odluke o koeficijentima za obračun plaće službenika i namještenika u Jedinstvenom upravnom odjelu Općine Starigrad

*Odluka čini sastavni dio Zapisnika.*

*U raspravi je sudjelovao: Višeslav Jure Dokoza.*

**Ad. 20). Odluka o plaći i drugim pravima dužnosnika u Općini Starigrad**

Načelnik daje uvodno izlaganje i navodi da bi se članak 10. trebao nadopuniti na kraju rečenice sa dodatkom 24 sata dnevno s obzirom da načelnik nema definirano radno vrijeme. Točka dnevnog reda daje se na raspravu i glasovanje.

Općinsko vijeće Općine Starigrad, većinom glasova – 7 glasova Za i 1 Protiv (Višeslav Jure Dokoza), donijelo je, sa nadopunom u članku 10. na način da se na kraju rečenice doda 24 sata dnevno

**Odluku**

o plaći i drugim pravima dužnosnika u Općini Starigrad

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza i Jole Petričević.*

**Ad. 21). Odluka o visini plaće direktora društva Argyruntum d.o.o.**

Načelnik daje uvodno izlaganje. Točka dnevnog reda daje se na raspravu i glasovanje.

Općinsko vijeće Općine Starigrad, većinom glasova – 7 glasova Za i 1 Suzdržan (Višeslav Jure Dokoza), donijelo je

**Odluku**

o visini plaće direktora društva Argyruntum d.o.o.

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza i Jole Petričević.*

**Ad.22). Zamolbe**

**Milan Poljak:** zamolba za kupnju zemljišta radi formiranja okućnice. Prijedlog načelnika je da se nakon izmjere i formiranja četica, razmotri ovaj zahtjev i u tom slučaju odobri kupnja, bez dijela koje čini pomorsko dobro.

Općinsko vijeće Općine Starigrad, većinom glasova – 7 glasova Za i 1 Suzdržan (Višeslav Jure Dokoza) je prihvatilo prijedlog načelnika.

**Zlatomir Stjepanović:** zamolba za otkup zemljišta s obzirom da je dio objekta i dio dvorišta izgrađen na zemljištu u vlasništvu Općine Starigrad. Prijedlog načelnika je da se nakon izmjere i formiranja četica razmotri ovaj zahtjev i onda donese odluka o prodaji. U raspravi su sudjelovali Maja Milovac i Jole Petričević.

Općinsko vijeće Općine Starigrad, većinom glasova – 7 glasova Za i 1 Suzdržan (Višeslav Jure Dokoza) je prihvatilo prijedlog načelnika.

**Tomislav Adžić:** zamolba za dodjelu-kupnju građevinskog zemljišta na području Općine Starigrad – Seline pod povoljnim uvjetima. Prijedlog načelnika je da se na narednim sjednicama vijeća donose odluka o prodaji više čestica koje bi bile za prodaju se i pozove se Tomislav Adžić i svi koji su pismeno ili usmeni iskazali interes za kupnju po povoljnim uvjetima. U raspravi sudjeluje Višeslav Jure Dokoza.

Općinsko vijeće Općine Starigrad, većinom glasova – 7 glasova Za i 1 Suzdržan (Višeslav Jure Dokoza) je prihvatilo prijedlog načelnika.

**Nenad Martinović:** zamolba za otkup zemljišta u Selinama. Načelnik navodi da je to čestica u vlasništvu Općine Starigrad koja je dobivena zamjenom čestica sa Antom Zuanovićem i predlaže odbijanje zahtjeva jer nemamo interesa za prodaju i s obzirom da bi se mogla iskoristit za svrhu prodaje pod povoljnim uvjetima.

Općinsko vijeće Općine Starigrad, većinom glasova – 7 glasova Za i 1 Suzdržan (Višeslav Jure Dokoza) je prihvatilo prijedlog načelnika.

*Prije zatvaranja sjednice predsjednik navodi da se vidjelo ponašanje gosta i misli da to nikome nije potrebno u vijećnici da nadalje imamo ovakve goste. Eto čisto napomena da znamo kakvo smo ponašanje imali.*

Sjednica je završila sa radom 16.46 sati.

Prijepis zapisnika sačinila Predsjednik Općinskog vijeća

Anita Milovac Marko Marasović